
20 דצמבר 2004
טייסת 10  -  סיכום  תקופה 

מאת מנהל הטייסת אשר נחמיאס

בתחילת ספטמבר השנה קבלתי על עצמי את ניהול טייסת 10, ודומה שזה הזמן לסכם את השליש הראשון של השנה מאז כניסתי לתפקיד.

בתחום ההתנדבות העיקרי שבו עוסקת הטייסת, שהוא חוגי תעופה לנוער עם דגש לנוער מנותק הנמצא בשולי החברה, הפעילות היא נרחבת וענפה. מטרת החוגים  היא לתת לנערים אלה כלי חוויתי מרתק ושונה, ובכך להפנות את הנעתם ומרצם לכיוון חיובי, אחר ממה שהם רגילים אליו בהיותם נערים שנדחקו לשולי החברה, חלקם הגדול עבריינים או קרובים לכך.  עכשיו, בשנה השלישית לפעילות הטייסת בתחום זה אפשר לומר שאנו נוחלים הצלחה רבה. תעיד על כך ההתלהבות הרבה של הנערים והמדריכים ומכתבי התודה שאנו מקבלים, ובניגוד לעבר, שמענו יצא למרחוק ואנו מוצפים בקריאות ובקשות מארגונים וגורמים רבים מכל רחבי הארץ העוסקים בטיפול בנערי שוליים בדרגות שונות של ניתוק,  להשתלב בעבודה עם הנוער ולתרום את יכולותינו.

נכון להיום, מתנדבי הטייסת מפעילים 10 חוגי תעופה לנוער המונים כ-200 נערים. הפעילות בחוגים החלה בחודש אוקטובר לאחר הפסקה לפגרת הקיץ, ובחודש ינואר צפויים להיפתח 5 חוגים נוספים (כ-100 נערים). כאמור, כל הנערים המשתתפים הנם נערים מנותקים בדרגות שונות של ניתוק, להוציא שלשה חוגים בבתי ספר ערביים ברמלה המופעלים על פי מטרות הטייסת לקרוב נוער בני מיעוטים. 

ברצוני לציין את מנהלי האזורים דוד גורודצקי (צפון) ואברהים מילאד (מרכז) שרק בזכות עבודתם המסורה והבלתי נלאית הגענו להישגים אלה השנה. אברהים ודוד, בצד עיסוקם כמנהלי אזורים, עוסקים גם בהדרכה. אליהם יש להוסיף את מדריכי החוגים העושים את העבודה באזור הצפון והמרכז: רון בנטון, אברהם קמחי (קים), מאיר דהאן, יוסי הומל, שלומי אורבך, יגאל מירב, אברהם ליפשיץ (ממה) ואבי רוזנבוים. 

את חנוך אפלמן שמלבד תפקידו כקצין הדרכה של הטייסת ומדריך חוג בעצמו, הוא לי לעזר רב בתפקידי כמנהל הטייסת. 

אנו ממשיכים לשתף פעולה עם פרוייקט צהלה, ובחודש שעבר הוטסו 7 נערים השייכים לפרוייקט זה בטבריה ע"י מתנדבי הטייסת אבנר לוי, דוד גורודצקי ואברהם ליפשיץ.

בחודש נובמבר ערכו מתנדבי הצפון יוסי הומל, דוד גורודצקי ושמוליק שטיינר מטס הצדעה באזכרה לחנה סנש וחביבה רייק שנערכה  בקיבוץ שדות ים.

בחג הסוכות ארחנו והטסנו במנחת תימן נערי שדרות מתנדבי המשמר האזרחי שם, ועכשיו אנו נערכים להקמת חוג לתעופה עבורם לפי בקשתם. המדריך המיועד הוא מתנדב הטייסת שמעון מעודי.

פרוייקט "טייס חונך" צובר תאוצה ולא מעט טייסים חדשים משתמשים באפשרות זו ללמוד מניסיונם של טייסים וותיקים. בהזדמנות זו אני פונה לכל מי שטס כטייס חונך להודיע על כך ליגאל מירב לשם תיעוד הטיסה ברישומי הטייסת.
בשבועות הקרובים נתחיל בהטסת נערים חניכי החוגים ולצורך זה נצא בהודעות לחברים. נקווה שכמו בעבר לא יחסרו מתנדבים למטרה זו. 

שיתוף הפעולה עם האגף לקידום נוער במשרד החינוך נימשך. האגף, באמצעות מנהלו נח גרינבוים, מפיק עבורנו דיסקים וקלטות כערכות הדרכה, בהנחיתו של חנוך אפלמן קצין ההדרכה של הטייסת. 

המוניטין שצברה טייסת 10 בתחום הפעילות עם הנוער הוא נכבד מאד. בקשות רבות להקמת חוגים נוספים מגיעות לטייסת מגורמי חינוך בכל הארץ העוסקים בנוער מנותק, אולם לצערנו איננו יכולים להיענות לרובם מחוסר מדריכים. ראוי לציין, שבעבודה עם נוער עוסקים זו השנה השלישית בדרך כלל אותם המתנדבים, כ- 15 במספר, המהווים חלק קטן מחברי הטייסת. ללא מתנדבים נוספים למטרה זו  קיימת האפשרות  שתחום זה יצטמצם וילך, כיון שאי אפשר להטיל את העומס כל הזמן על אותם האנשים. אני קורא לכל חברי הטייסת להתנדב למטרה חשובה זו – בצד הסיפוק הרב שעליו יעידו העוסקים במלאכה  החשובה!

אלה מוסדות החינוך שבהם מתקיימים נכון לעכשיו חוגי תעופה:

אזור הצפון: בית ספר תיכון קריית חיים -  בהדרכת יוסי הומל,  בית ספר אורט מעלות – בהדרכת שלומי אורבך, בית ספר אפק  קרית ביאליק – בהדרכת דוד גורודצקי, פרוייקט "שוהם" -  בהדרכת יגאל מירב

אזור המרכז: בית הספר האורתודוקסי רמלה – אברהים מילאד ואברהם קמחי, מתנ"ס אור יהודה – בהדרכת רון בנטון , בית ספר תיכון ערבי מקיף רמלה – בהדרכת מאיר דהאן, קרן ברנקו–וויס רמלה – בהדרכת עומר מעוז

אזור השרון:

פנימית מוסנזון (בשיתוף עם פרוייקט צהלה)  - בהדרכת אבי רוזנבוים

חוגים שיפתחו בינואר: בית ספר טרה סנטה ברמלה, נערי המשמר האזרחי בשדרות, בית ספר אזורי רמות חפר, קידום נוער ביפו

בית ספר עירוני טכנולוגי "דור" הרצליה, "בית רשת"  אשדוד

בתפקידי כמנהל הטייסת אני רואה חשיבות רבה בקיום מפגשי גיבוש חברתי, שהראשון בהם התקיים בתחילת אוקטובר. בתכנית – ביקור באחד מבסיסי חיל האוויר בקרוב.

עם זאת, לא הכל שפיר...

לאזור השרון אין מנהל, לאחר פרישתו של איציק מה יפית מהתפקיד, ואנו עושים מאמץ למצוא מנהל ולהפעיל את מתנדבי האזור. באזור זה פועל חוג אחד בלבד בהדרכתו של אבי רוזנבוים. שני מוסדות חינוך שפנו אלינו לפתיחת חוגים באזור זה אינם מופעלים בהעדר מתנדבים למטרה זו.

לאזור הדרום מונה לאחרונה מנהל חדש – יוסי לוי (עיסוקו: מבקר עירית דימונה) ,  העושה כמיטב יכולתו לארגן מחדש את האזור. נאחל לו הצלחה.

נושא הטיסות בשרות המשטרה ממשיך להעסיק את הנהלת הטייסת (ביחד עם ועד האגודה). לצערנו, למרות הציפיות אין התקדמות ממשית עד כה. אמנם ראש המנהל החדש אודי זוהר מגלה יחס חיובי לעניין, אולם ניראה שמרצו מכוון לאחרונה לנושאים אחרים והפתרון שהבטיח מתעכב... אנו ממשיכים ללחוץ ולא להרפות כדי להביא לחידוש טיסות אלה ואני מאמין שבסופו של דבר נצליח.  

פנינו גם לאגף האכיפה של המשרד לאיכות הסביבה, והצענו להם לטוס בשרותם באופן ישיר, שלא באמצעות המשטרה כפי שנעשה בעבר. פנייתנו נענתה על ידם בשמחה ובינתיים הנושא בטיפול. טיסות עם המשרד לאיכות הסביבה יאפשרו להרחיב באופן משמעותי את מספר החברים שיטוסו במשימות אלה, עקב הורדת סף הניסיון הדרוש.

נושא נוסף המעיק על פעולות הטייסת הוא שעורם הבלתי מבוטל של חברי הטייסת שאינם מתנדבים כלל ואינם לוקחים  חלק בשום פעולה מפעולות הטייסת. ניראה  שבקרוב תצטרך הנהלת הטייסת להגיע לכלל החלטה בעניין זה.

לעומת זאת, בחודשים האחרונים הצטרפו לטייסת מספר מתנדבים חדשים, כולם מעונינים ליטול חלק בהתנדבות:

ד"ר ערן שנקר – חבר האגודה לשעבר ששהה מספר שנים בחו"ל ועסק בנושאי רפואה וחלל בשרות סוכנות החלל האמריקאית.

סא"ל מיל. עומר מעוז – טייס חיל האוויר, מנחה ומנהל חוג לתעופה ברמלה בבית ספר השייך לקרן ברונקו–וויס  המטפלת בנוער בעייתי.

וכן חברי האגודה רוני אסלן, עימנואל בן נון, יוסי בן אברהם ודני גוטמן, שחלקם כבר לוקח חלק בפעילות.

מתנדבים חדשים אלה מהווים תוספת איכותית ומשמעותית לטייסת ועוד נישמע מהם.

אנו קוראים לחברי האגודה  להצטרף לטייסת 10 ולקחת חלק בפעולות ההתנדבות, "היהלום שבכתר" של אגודת התעופה הכללית בישראל. טייסת 10 הנה תופעה ייחודית ולמיטב ידיעתנו אין כדוגמתה באגודת דומות באירופה ובארצות הברית.

כבוד והערכה למתנדבים!

אשר נחמיאס

מנהל טייסת 10

שדה התעופה הרצליה ת.ד. 840 כפר שמריהו 46910 טלפון 09-9516660 פקס 09-9557673

דואר אלקטרוני – iaopa@barak.net.il אתר:www.aopa-israel.org.il

